《寄赠华阳洞隐者》
元代·薛玄曦

归去华阳古洞天，高情萧爽绝凡缘。牵萝石壁书红叶，散发云林卧紫烟。

长史玉经何日降，隐居真诀至今传。江东却拟寻君去，合景回风问上玄。

作者简介：（1289—1345）河东人，徙居贵溪，字玄卿，号上清外史。道士。年十二入道龙虎山，师事张留孙、吴全节。仁宗时荐授大都崇真万寿宫提举。顺帝至正初，授弘文裕德崇仁真人，佑圣观住持，兼领杭州诸宫观。玄曦负才气，倜傥不羁，善为文，尤长于诗。有《上清集》。